Pančičansko-Kukowski Dom swjateho Michała, dźěłarnja za zbrašenych, ma wot wčerawšeho staru-nowu wjednicu.
Pančicy-Kukow (SN/JaW). Karin Cyžowa je wčera, popjelnu srjedu, znowa přewzała nawodnistwo Domu swjateho Michała, dźěłarnje za zbrašenych w Pančičansko-Kukowskim klóštrje Marijinej hwězdźe. Wona přewozmje městno Andreasa Ošiki, kiž bě dźěłarnju wot apryla 2015 nawjedował, kaž klóšter w nowinskej zdźělence informuje.
„Tak wróći Andreas Ošika staflowy stab wosobje, kotraž běše dźěłarnju za zbrašenych přez mnohe lěta formowała“, w zdźělence dale rěka. „Dźěłarnja je so w minjenymaj lětomaj jara derje dale wuwiła“, rozłoži financny a zarjadniski direktor klóštra Marijineje hwězdy Chrystof Mikławšk. „Zo bychu so tež přichodnje derje wuwiwali, chcemy dalše nowe poskitki we wobłuku dźěła a zaběry w domje zakótwić“, wuzběhny hospodarski nawoda klóštra wčera na witanju noweje wjednicy dźěłarnje.
bos_Latn szl_Latn szl_Latn